Chemická štruktúra Sildenafilu
Liek s obsahom Sildenafilu
**Sildenafil**, známy hlavne pod obchodným názvom Viagra, je liek užívaný mužmi na liečbu erektilnej dysfunkcie (impotencie). Sildenafil bol vyvinutý farmaceutickou spoločnosťou Pfizer, ktorá ho predáva ako Viagru, no v súčasnosti je už účinnou látkou viacerých liekov od rozličných spoločností.

Sildenafil účinkuje tak, že inhibuje fosfodiesterázu typu 5, enzým, ktorý podporuje degradáciu cyklického guanosinmonofosfátu (cGMP), ktorý reguluje tok krvi v penise. Vďaka tomu je sildenafil schopný pomôcť pri navodení erekcie.

História
--------

Sildenafil bol vyvinutý pod označením UK-92480 vo výskumnom ústave spoločnosti Pfizer v anglickom meste Sandwich. Aj keď je tento liek dnes známy hlavne ako látka na liečbu impotencie, nebolo to vždy tak. Najprv bol sildenafil študovaný ako možný liek na vysoký tlak a angínu pectoris. Pri testovaní sa potvrdili iba mierne účinky na liečbu angíny pectoris, no taktiež bolo spozorované, že u mužských pacientov vyvolával sildenafil erekciu penisu. Neskôr sa spoločnosť Pfizer rozhodla tento liek ponúkať na liečbu erektilnej dysfunkcie.

Spoločnosť Pfizer si tento liek patentovala v roku 1996 a v roku 1998 získala povolenie amerického úradu FDA (Úrad pre kontrolu potravín a liečiv). Viagra sa stala prvým perorálnym liekom proti erektilnej dysfunkcii. V roku 2013 vypršal patent spoločnosti Pfizer v Európskej únii, vďaka čomu môže akýkoľvek podnik vyrábať a predávať sildenafil ako generikum. Táto skupina liekov je známa aj pod názvom „generická Viagra".

Použitie
--------

Primárnym použitím sildenafilu je liečba erektilnej dysfunkcie (impotencie), vďaka čomu pomáha dosiahnuť erekciu mužom, ktorí s ňou inak majú problém. V dnešnej dobe je jedným zo štandardných liečiv používaných na liečbu impotencie.

Okrem toho existujú viaceré ochorenia a zdravotné stavy, pri ktorých sildenafil, podľa dostupných informácií, aspoň nejakým spôsobom pomáha, ako napríklad Raynaudov fenomén.

Nežiaduce účinky
----------------

Medzi najčastejšie nežiaduce účinky sildenafilu patrí bolesť hlavy, červenanie pokožky, zlé trávenie, upchatý nos, poruchy videnia (svetloplachosť, rozmazané videnie). Okrem toho sa niektorí pacienti sťažovali na to, že všetko vidia sfarbené do modra, ako aj na rozmazané či úplne stratené periférne videnie.

Taktiež existujú vážnejšie nežiaduce účinky, ktoré sa však nevyskytujú často. Do tejto skupiny patrí napríklad príliš dlhá erekcia, výrazne znížený krvný tlak, infarkt myokardu, komorová tachykardia, mŕtvica, zvýšený vnútroočný tlak či náhla strata sluchu.

Kvôli viacerým nežiaducim účinkom je v prípade Viagry a iných liekov obsahujúcich sildenafil vždy odporúčaná konzultácia s lekárom. Tieto lieky sú v lekárňach predávané iba na lekársky predpis. Mnoho webových stránok predáva Viagru aj prostredníctvom internetu, no takýto predaj je ilegálny a nákup liekov cez internet je pre spotrebiteľa vysoko rizikový. Pri liekoch z neoverených zdrojov nie je možné overiť zloženie a pôvod kupovaných liekov, kvôli čomu sú s ich kúpou a užívaním spojené mnohé riziká, vrátane rozdielnej účinnosti a iných nežiaducich účinkov.

Referencie
----------

1. ↑   *Oxford dictionary of biochemistry and molecular biology*. Oxford : Oxford University Press, 2006. (Rev. ed.) Dostupné online. ISBN 0198529171.
2. ↑  TERRETT, Nicholas K.; BELL, Andrew S.; BROWN, David. Sildenafil (VIAGRATM), a potent and selective inhibitor of type 5 cGMP phosphodiesterase with utility for the treatment of male erectile dysfunction. *Bioorganic & Medicinal Chemistry Letters*, roč. 6, čís. 15, s. 1819–1824. Dostupné online [cit. 2018-02-10]. DOI: 10.1016/0960-894x(96)00323-x.
3. ↑  LINDHEIMER, M. D.. Hypertension in pregnancy: an invitational symposium. *The Journal of Reproductive Medicine*, November 1975, roč. 15, čís. 5, s. 171–172. PMID: 1532. Dostupné online [cit. 2018-02-10]. ISSN 0024-7758.
4. ↑   *Is Viagra about to lose its pulling power in the UK?* [online]. the Guardian, 2013-06-03, [cit. 2018-02-10]. Dostupné online. (po anglicky)
5. ↑   *Viagra - Čo v sebe skrýva legendárna modrá tabletka?* [online]. [Cit. 2018-02-10]. Dostupné online.
6. ↑  VARDI, Moshe; NINI, Asaph. *Cochrane Database of Systematic Reviews*. [s.l.] : John Wiley & Sons, Ltd, 2007-01-24. DOI: 10.1002/14651858.CD002187.pub3. Dostupné online. ISBN 14651858 Chybné ISBN. DOI:10.1002/14651858.cd002187.pub3 (po anglicky)
7. ↑  ROUSTIT, Matthieu; BLAISE, Sophie; ALLANORE, Yannick. Phosphodiesterase-5 inhibitors for the treatment of secondary Raynaud's phenomenon: systematic review and meta-analysis of randomised trials. *Annals of the Rheumatic Diseases*, 2013-10-01, roč. 72, čís. 10, s. 1696–1699. PMID: 23426043. Dostupné online [cit. 2018-02-10]. ISSN 0003-4967. DOI: 10.1136/annrheumdis-2012-202836. (po anglicky)
8. ↑   *Viagra* [online]. ADC.sk, [cit. 2018-02-10]. Dostupné online.
9. ↑   *Dá sa Viagra kúpiť v lekárni bez predpisu?* [online]. [Cit. 2018-02-10]. Dostupné online.

|  |  |
| --- | --- |
| Portal | Chemický portálMedicínsky portál |